รัฐบาลไทย-ข่าวทำเนียบรัฐบาล-สธ. ให้หน่วยงานในสังกัด ร่วมสร้างความปลอดภัยวันลอยกระทง ป้องกันเด็กจมน้ำ
วันอังคารที่ 20 พฤศจิกายน 2561
สธ. ให้หน่วยงานในสังกัด ร่วมสร้างความปลอดภัยวันลอยกระทง ป้องกันเด็กจมน้ํา
กระทรวงสาธารณสุข ให้หน่วยงานในสังกัด ประชาสัมพันธ์ สร้างความปลอดภัยช่วงเทศกาลลอยกระทง แนะประชาชนไม่ปล่อยเด็กอยู่ใกล้น้ําตามลําพัง สอนเด็ก “อย่าใกล้ อย่าเก็บ อย่าก้ม” อย่ายืนใกล้ขอบบ่อ อย่าลงน้ําไปเก็บเงินในกระทง และอย่าก้มไปลอยกระทง เพื่อป้องกันการจมน้ํา
กระทรวงสาธารณสุข ให้หน่วยงานในสังกัด ประชาสัมพันธ์ สร้างความปลอดภัยช่วงเทศกาลลอยกระทง แนะประชาชนไม่ปล่อยเด็กอยู่ใกล้น้ําตามลําพัง สอนเด็ก “อย่าใกล้ อย่าเก็บ อย่าก้ม” อย่ายืนใกล้ขอบบ่อ อย่าลงน้ําไปเก็บเงินในกระทง และอย่าก้มไปลอยกระทง เพื่อป้องกันการจมน้ํา
นายแพทย์สุขุม กาญจนพิมาย ปลัดกระทรวงสาธารณสุข ให้สัมภาษณ์ว่า วันที่ 22 พฤศจิกายนนี้ เป็นวันลอยกระทง มีการจัดงานรื่นเริงตามสถานที่ต่าง ๆ ทั่วประเทศ ให้ประชาชนนํากระทงมาลอยในแม่น้ําลําคลอง หรือในแหล่งน้ําต่าง ๆ เพื่อร่วมสืบสานประเพณีที่ดีงาม ประชาชนมีแต่ความสุขและปลอดภัย ได้กําชับสํานักงานสาธารณสุขจังหวัดทุกแห่ง ร่วมกับหน่วยงานที่เกี่ยวข้องในการประชาสัมพันธ์ และเตรียมการป้องกันอุบัติเหตุ โดยตรวจเตือน ป้องกัน แก้ไขจุดเสี่ยงอุบัติเหตุต่าง ๆ และให้โรงพยาบาลเตรียมความพร้อมดูแลรักษาผู้บาดเจ็บจากการจราจรการเล่นพลุ ประทัด ดอกไม้ไฟ โดยเฉพาะการจมน้ําซึ่งเป็นสาเหตุการเสียชีวิตอันดับ 1 ของเด็กอายุต่ํากว่า 15 ปีเนื่องจากเด็กมักจะอยู่ใกล้แหล่งน้ําเพื่อลอยกระทง ทําให้มีโอกาสเสี่ยงที่จะพลัดตกลื่นลงตกน้ําได้ ที่พบบ่อยคือการลงไปเก็บเศษเงินในกระทง ขณะที่กลุ่มผู้ใหญ่ความเสี่ยงจะเพิ่มมากขึ้นจากการดื่มสุรา
ทั้งนี้ จากการวิเคราะห์ข้อมูลมรณบัตรของกองยุทธศาสตร์และแผนงาน โดยกรมควบคุมโรค ย้อนหลัง 10 ปี ตั้งแต่ปี 2551 – 2560 ช่วงเทศกาลลอยกระทง 3 วัน คือ ก่อนวันลอยกระทง วันลอยกระทง และหลังวันลอยกระทง มีคนจมน้ําเสียชีวิตสะสม 380 คน เป็นเด็กอายุต่ํากว่า 15 ปีถึง 94 คน คิดเป็นร้อยละ 24.7 เฉพาะวันลอยกระทงวันเดียวมีคนจมน้ําเสียชีวิตสะสมสูงถึง 145 คน โดยเด็กอายุต่ํากว่า 15 ปีจมน้ําเสียชีวิตสูงถึง 43 คน คิดเป็นร้อยละ 29.7 เฉลี่ยวันละกว่า 4 คน ซึ่งมากกว่าในช่วงวันปกติ 2 เท่าตัว และในปี 2560 แนวโน้มการเสียชีวิตลดลงทั้งในกลุ่มเด็กและผู้ใหญ่ เป็นชายมากกว่าหญิงประมาณ 2 เท่าตัว มากที่สุดคือเด็กกลุ่มอายุ 5 - 9 ปี ที่น่าสนใจคือยังคงมีเด็กชายอายุ 8 ปีที่จังหวัดอยุธยา จมน้ําเสียชีวิตจากการว่ายน้ําลงไปเก็บเงินในกระทง
“ขอให้ผู้ปกครองดูแลบุตรหลานใกล้ชิด ป้องกันการจมน้ํา และสอนให้ “อย่าใกล้ อย่าเก็บ อย่าก้ม” โดยอย่าใกล้ : อย่ายืนใกล้ขอบบ่อ อย่าเก็บ : อย่าลงน้ําไปเก็บเงินในกระทง และอย่าก้ม : อย่าก้มไปลอยกระทง นอกจากนี้ ไม่ปล่อยเด็กอยู่ใกล้น้ําหรือให้เด็กไปลอยกระทงตามลําพัง ไม่เก็บกระทงแม้จะอยู่บนฝั่งเพราะอาจพลัดตกลื่นจมน้ําได้ และระมัดระวังการเล่นพลุ ประทัด ดอกไม้ไฟ ส่วนในกลุ่มผู้ใหญ่ควรหลีกเลี่ยงการดื่มสุราและลงน้ํา รวมทั้งต้องขับขี่ตามกฎจราจร” นายแพทย์สุขุมกล่าว
ด้านนายแพทย์สุวรรณชัย วัฒนายิ่งเจริญชัย อธิบดีกรมควบคุมโรคกล่าวว่า ขอให้ผู้ปกครองดูแลเด็กเล็กต่ํากว่า 5 ปีอย่างใกล้ชิดต้องอยู่ในระยะที่มองเห็นและคว้าถึงอย่าปล่อยให้เด็กลอยกระทงตามลําพัง ไม่ว่าจะในกะละมัง ถังน้ํา หรือแหล่งน้ําอื่น ๆ รวมทั้งเก็บกระทง เพราะอาจพลัดตกจมน้ําเสียชีวิตได้ และสอนเด็กใช้นกหวีดเพื่อขอความช่วยเหลือ ส่วนผู้ใหญ่ควรหลีกเลี่ยงการดื่มสุราและลงน้ํา หากโดยสารเรือขอให้ทุกคนสวมเสื้อชูชีพสําหรับหน่วยงานที่จัดงาน ขอให้กําหนดพื้นที่ที่ชัดเจนสําหรับการลอยกระทง ทํารั้วหรือสิ่งกั้นขวางเพื่อป้องกันเด็กตกน้ํา จัดคนดูแล และเตรียมอุปกรณ์สําหรับช่วยคนตกน้ําไว้เป็นระยะ ๆ ที่เข้าถึงได้ง่ายเมื่อเกิดเหตุการณ์ เช่น ถังแกลลอน เชือก ไม้ รวมทั้งติดป้ายคําเตือนไว้ในบริเวณที่เป็นพื้นที่เสี่ยงหรือห้ามลงไปลอยกระทง ผู้จัดการเรือต้องเตรียมชูชีพให้ผู้โดยสารทุกคน และไม่บรรทุกผู้โดยสารหรือน้ําหนักเกินจํานวนที่กําหนด
*************************************** 20 พฤศจิกายน 2561